Wednesday, 25 June 2014
ຕີລາຄາຄວາມຄືບໜ້າ ແລະ ສິ່ງທ້າທາຍຂອງການປະຕິບັດເປົ້າໝາຍສະຫັດສະວັດ
ໃນວັນທີ 24 ມິຖຸນານີ້, ຢູ່ໂຮງແຮມລາວພລາຊາ, ນະຄອນຫລວງວຽງຈັນ, ສປປ ລາວໄດ້ເປັນເຈົ້າພາບຈັດກອງປະຊຸມສຳມະນາລະດັບອະນຸພາກພື້ນກ່ຽວກັບການຈັດຕັ້ງປະຕິບັດເປົ້າໝາຍສະຫັດສະວັດດ້ານການພັດທະນາຢູ່ພາກພື້ນອາຊີຕາເວັນອອກສ່ຽງໃຕ້ພາຍໃຕ້ຫົວຂໍ້ “ ຄວາມມຸ້ງມາດປາຖະໜາຂອງພາກພື້ນອາຊີ-ປາຊີຟິກ ໃນທັດສະນະແງ່ມຸມສຳລັບວາລະຂອງການພັດທະນາພາຍຫລັງປີ 2015, ໂດຍການເປັນປະທານຂອງ ທ່ານ ສົມຈິດ ອິນທະມິດ ລັດຖະມົນຕີຊ່ວຍວ່າ ການກະຊວງແຜນການ ແລະ ການລົງ ທຶນ, ໂດຍມີຜູ້ຕາງໜ້າອົງການ ສປຊ ເພື່ອການພັດທະນາ ປະຈຳລາວ ແລະ ຜູ້ຕາງໜ້າ ອົງການຈັດຕັ້ງສາກົນທີ່ກ່ຽວຂ້ອງອື່ນໆ, ພ້ອມດ້ວຍຜູ້ຕາງໜ້າບັນດາປະເທດອະນຸພາກພື້ນເຂົ້າຮ່ວມຫລາຍກວ່າ 60 ທ່ານ.
ໃນກອງປະຊຸມດັ່ງກ່າວ ທ່ານ ສົມຈິດ ອິນທະມິດ ລັດຖະມົນຕີຊ່ວຍວ່າການກະຊວງແຜນການ ແລະ ການລົງທຶນ ໄດ້ຍົກໃຫ້ເຫັນ ຄວາມສຳຄັນຂອງເປົ້າໝາຍສະຫັດສະວັດດ້ານການພັດທະນາ ຂອງບັນດາປະເທດໃນພາກພື້ນ, ເຊິ່ງສະແດງອອກໃນການຜັນຂະຫຍາຍເປົ້າໝາຍດັ່ງກ່າວ ເຂົ້າໃນແຜນພັດທະນາແຫ່ງຊາດຂອງຕົນ, ໂດຍອີງຕາມສະພາບເງື່ອນໄຂຕົວຈິງຂອງແຕ່ລະປະເທດ. ຜ່ານການຈັດຕັ້ງປະຕິບັດເປົ້າໝາຍດັ່ງກ່າວ ໃນທົດສະວັດທີ່ຜ່ານມາເຫັນວ່າ ບັນດາປະເທດໃນພາກພື້ນລວມ ທັງ ສປປ ລາວ, ໄດ້ມີຄວາມຄືບໜ້າໃນຫລາຍດ້ານ, ໂດຍສະເພາະການຫລຸດຜ່ອນຄວາມທຸກຍາກ. ເຖິງແນວໃດກໍດີປະເທດຕ່າງໆຍັງປະເຊີນກັບບັນຫາທ້າທາຍຫລາຍຢ່າງທີ່ບໍ່ອາດສາມາດບັນລຸບາງຄາດໝາຍ ໄດ້ທັນກຳນົດເວລາໃນປີ 2015 ໂດຍສະເພາະແມ່ນຄາດໝາຍກ່ຽວກັບດ້ານໂພສະ ນາການ ແລະ ການຫລຸດຜ່ອນອັດຕາການຕາຍຂອງແມ່ບວກໃສ່ສິ່ງທ້າທ້າຍພາຍນອກທີ່ເກີດຈາກວິກິດການດ້ານການເງິນໂລກ, ຄວາມບໍ່ໜັ້ນຄົງດ້ານສະ ບຽງອາຫານ, ການປ່ຽນແປງຂອງດິນຟ້າອາກາດ ແລະ ການແຜ່ລະບາດຂອງພະຍາດຕ່າງໆ ແລະ ທ່ານລັດຖະມົນຕີຊ່ວຍ ຍັງຊີ້ໃຫ້ເຫັນວ່າ: ການສ້າງວາລະເພື່ອການພັດທະນາ ພາຍຫລັງປີ 2015 ຄວນຢູ່ບົນພື້ນຖານຂອງຜົນການປະຕິບັດເປົ້າໝາຍສະຫັດສະວັດດ້ານການພັດທະນາ ແລະ ນຳເອົາຫລັກ ການຂອງການພັດທະນາແບບຍືນຍົງທີ່ປະ ກອບດ້ວຍ 3 ດ້ານຄື: ເສດຖະ ກິດ, ສັງຄົມ ແລະ ສິ່ງແວດລ້ອມ ໂດຍຄຳນຶ່ງເຖິງເງື່ອນໄຂ ແລະ ສະພາບຕົວຈິງຂອງແຕ່ລະປະເທດ. ການຈັດຕັ້ງປະຕິບັດເປົ້າໝາຍດັ່ງກ່າວ ແມ່ນຕິດພັນຢ່າງສະໜິດແໜ້ນກັບເປົ້າໝາຍ ແລະ ຄວາມພະຍາຍາມໃນການຫລຸດພົ້ນອອກຈາກສະຖານະພາບປະເທດດ້ອຍພັດທະນາ ໃນປີ 2020.
ກອງປະຊຸມຄັ້ງນີ້ ຍັງເປັນການປະກອບສ່ວນອັນສຳຄັນເຂົ້າໃນການກະຕຸກຊຸກຍູ້ ເລັ່ງລັດການບັນລຸເປົ້າໝາຍສະຫັດສະວັດ (MDGs) ພາຍໃນປີ 2015 ແລະ ເປັນພື້ນຖານອັນສຳຄັນສຳລັບການສືບຕໍ່ຮ່ວມກັນປຶກສາຫາ ລືໃນລະດັບພາກພື້ນ ແລະສາ ກົນ. ກອງປະຊຸມຄັ້ງນີ້ແມ່ນຈະດຳເນີນໄປເປັນເວລາ 3 ວັນ, ລະຫວ່າງວັນທີ 24-26 ມິຖຸນານີ້.
Subscribe to: Post Comments (Atom)